b'\n_START_ARTICLE_\nLeonas Baltrus\n_START_PARAGRAPH_\nLeonas Baltrus-Baltru\xc5\xa1aitis (g. 1933 m. kovo 23 d. Klaip\xc4\x97doje) \xe2\x80\x93 Lietuvos dainininkas, dramatinis tenoras.\n_START_SECTION_\nBiografija\n_START_PARAGRAPH_\nGim\xc4\x97 Klaip\xc4\x97dos preki\xc5\xb3 stoties vir\xc5\xa1ininko \xc5\xa1eimoje. 1939 m. kovo 23 d. hitlerininkams u\xc5\xbe\xc4\x97mus Klaip\xc4\x97d\xc4\x85, \xc5\xa1eim\xc4\x85 t\xc4\x97vas i\xc5\xa1siunt\xc4\x97 \xc4\xaf Kreting\xc4\x85. V\xc4\x97liau \xc5\xa1eima gyveno \xc5\xa0iauliuose, Vilniuje._NEWLINE_Muzikiniai Leono Baltru\xc5\xa1ai\xc4\x8dio gabumai pasteb\xc4\x97ti anksti, jau 1943 m. su mokyklos choru Vilniaus radiofone tiesiai \xc4\xaf eter\xc4\xaf prie mikrofono dainavo \xe2\x80\x9eSanta Liu\xc4\x8dij\xc4\x85\xe2\x80\x9c. 1944 m. \xc5\xa1eima pasitrauk\xc4\x97 \xc4\xaf Vokietij\xc4\x85, nuo 1949 m. apsigyveno JAV._NEWLINE_Nuo 1953 m. dainuoti mok\xc4\x97si Manheteno muzikos koled\xc5\xbee Niujorke, Ro\xc4\x8desterio Ystmeno muzikos mokykloje, Sirak\xc5\xabz\xc5\xb3 universitete. Perspektyviam dainininkui \xc4\xafvairias stipendijas skyr\xc4\x97 ne tik JAV institucijos. 1956\xe2\x80\x931960 m. studijavo Vienos muzikos akademijoje, koncertavo Vokietijoje ir Did\xc5\xbeiojoje Britanijoje. 1963 m. dainavo \xc4\x8cikagos lietuvi\xc5\xb3 operos pastatytoje R. Leonkavalio operoje \xe2\x80\x9ePajacai\xe2\x80\x9c. 1964 m. laim\xc4\x97tas konkursas Don Chose vaidmeniui \xc5\xbdor\xc5\xbeo Biz\xc4\x97 operoje \xe2\x80\x9eKarmen\xe2\x80\x9c sukurti. Tik su\xc5\xa1lubavusi sveikata (dvi \xc5\xa1irdies operacijos) neleido dainininko svajon\xc4\x97ms i\xc5\xa1sipildyti._NEWLINE_1966 m. tobulinosi Romoje, operos teatro solisto tenoro Alfredo Lataro klas\xc4\x97je. 1967\xe2\x80\x931969 m. dainavo Ro\xc4\x8desterio ital\xc5\xb3 operos trup\xc4\x97s \xe2\x80\x9eVerdi Opera Society\xe2\x80\x9c spektakliuose. Dainavo JAV, Did\xc5\xbeiosios Britanijos, Italijos, Vokietijos teatruose, koncert\xc5\xb3 sal\xc4\x97se, dalyvavo tarptautiniuose festivaliuose. 1993\xe2\x80\x931995 m. d\xc4\x97st\xc4\x97 Lietuvos muzikos akademijoje, koncertavo Vilniuje. _NEWLINE_\xc5\xbdmona architekt\xc4\x97 Elena Brundzait\xc4\x97.'